યુવતીઓને પાણી ભરેલા ફુગ્ગા મારતા યુવકો
-લોકોએ ફટકાર્યા, પોલીસે છોડ્યા
-ટીનેજર્સ બાઇકર્સે સીજીરોડ બાનમાં લીધો
પવિત્ર શ્રાવણ માસ અને રમઝાન મહિનામાં શાંત અને ખુશનુમા વાતાવરણનો આનંદ લેવા માટે સીજી રોડ પર ગુરૃવારે રાત્રે એકત્ર થયેલા હિન્દુ મુસ્લિમ પરિવારોની મજા કેટલાક તોફાની ટીનેજર્સ બાઇકર્સે બગાડી નાંખી હતી. આઠ થી નવના ગુ્રપમાં ફરતા આ બાઇકર્સ યુવકો મગજમાં શેતાન સવાર થયો હોય તેમ મ્યુનિસિપલ માર્કેટ પાસેથી ધૂમ સ્ટાઇલે બાઇક ચલાવી યુવતીઓ અને કપલ પર પાણી ભરેલા ફુગ્ગા ફેંકી પિશાચી આનંદ લેતા હતા. એક કલાક સુધી ચાલેલી ચીચયારી અને ગંદી હરકતોથી તંગ લોકો અને વેપારીઓએ બે બાઇકર્સને પકડીને જાહેરમાં ફટકાર્યા અને પોલીસને જાણ કરી હતી. જોકે, નવરંગપુરા પોલીસ આવો કોઇ બનાવ બન્યો હોવાના ઇન્કાર કરી રહી છે. બીજી તરફ કંટ્રોલ રૃમને રાત્રે ૧૦.૩૦ વાગ્યે પાણી ભરેલા ફુગ્ગા ફેંકતા તોફાની તત્વોની પરેશાનીનો મેસેજ મળ્યો છે. નવરંગપુરા પોલીસ સૂત્રોના જણાવ્યા મુજબ નોટ અને વગને આધારે બે નબીરાઓને છોડી દેવા માટે પોલીસે ફરિયાદીને સમાધાન કરવા પરવશ કરી આખો મામલો રફેદફે કરી નાંખ્યો હતો.
સારા દિવસો, તહેવારોમાં શાંત અને આહલાદક વાતારણની મજા લેવા માટે સીજી રોડ પર લટાર મારવી તે અમદાવાદીઓનો સ્વભાવ છે. શહેરનો શ્રીમંત અને એજયુકેટેડ વર્ગ પોતાના પરિવારના સભ્યો સાથ સીજીરોડની લટાર મારવા નીકળી પડે છે. મ્યુનિસિપલ માર્કેટ પાસે ફાસ્ટફૂડની મજા માણતા આવા પરિવારોને ગુરૃવારે રાત્રે કડવો અનુભવ થયો હતો. શાંત અને આહલાદક વાતવરણની મજા ટીનેજર્સ બાઇકર્સે બગાડી નાંખી હતી. ધૂમ સ્ટાઇલે આવેલા બાઇકર્સ યુવકો ચિચયારીઓ પાડવા ઉપરાંત હાથમાં પાણી ભરેલા ફુગ્ગા લઇને પસાર થયા હતા.
યુવતીઓ અને દપંતીને ટાર્ગેટ કરી ચોકક્સ નિશાન પર ટીખળખોર યુવકો પાણી ભરેલા ફુગ્ગા મારતા હતા. બાઇકર્સ યુવકોની આ હરકતથી એક કલાક માટે સીજી રોડ પર રીતસર દહેશતનો માહોલ ફેલાયો હતો. કેટલાક પરિવારે ઘર તરફ મીટ માંડી હતી. પણ બાઇકર્સના આ કૃત્ય થી વેપારીઓ અને પરિવારના કેટલાક મોભી રોષે ભરાયા હતા. આખરે રોષે ભરાયેલા લોકોએ રોડ બ્લોક કરી દરિયાપુર વિસ્તારના બે બાઇકર્સને ઝડપ્યા જયારે અન્ય યુવકો ફરાર થઇ ગયા હતા.
લોકોએ હાથમાં આવ્યા તે યુવકોને મારમારીને અધમૂઆ કરી નાંખ્યા હતા. વેપારીએ બનાવની જાણ પોલીસ કટ્રોંલરૃમને રાત્રે ૧૦.૩૦ વાગ્યે કરી હતી. પીસીઆર વાન અને નવરંગપુરા પોલીસનો કાફલો સ્થળ પર પહોંચ્યો અને બે યુવકોને ઝડપી સ્ટેશને લાવવામાં આવ્યા હતા. પોલીસ બે યુવકોને પકડીને સમગ્ર ગેંગ સામે કાર્યવાહી કરશે અને બીજા દિવસથી સીજી રોડ પર શાંતી થશે તેવી આશા સાથે લોકો ઘરે જતા રહ્યા હતા.
જોકે, આ મામલે નવરંગપુરા પોલીસ સ્ટેશનમાં ટીનેજર્સ યુવકો વિરૃધ્ધ કોઇ કાર્યવાહી કરવામાં આવી નહતી. ફરજ પર હાજર પોલીસ અધિકારીએ આ મામલે સમધાન કરાવીને બે યુવકોને જવા દીધાનું બહાર આવ્યું છે.
પોલીસ સૂત્રોના જણાવ્યા મુજબ બે યુવકો વિરૃધ્ધ ફરિયાદ કરવા આવેલા વ્યકતિને પોલીસે સમાધાન કરવા માટે પરવશ બનાવી દીધો હતો. પતંગના વેપારીએ પુત્રને છોડાવવા માટે પૈસા અને વગનો ઉપયોગ કરીને પોલીસના હાથ કાર્યવાહી કરતા રોકી લીધા હતા. આમ, પ્રજાને પરેશાન કરતા તત્વો હાથમાં આવ્યા પણ પોલીસે આખો મામલો રફેદફે કરી નાંખી આવા તત્વોને છોડી દીધા હતા.